Yayasan Dakwah Islamiah Malaysia

Yayasan Dakwah Islamiah Malaysia (YADIM) ialah sebuah agensi Islam yang ditubuhkan oleh kerajaan Malaysia. Ia ditubuhkan oleh Perdana Menteri Malaysia yang kedua, Abdul Razak Hussein pada 1 Muharam 1394, iaitu 25 Januari 1974 yang bertujuan menyelaraskan kegiatan badan-badan dakwah serta NGO agar berjalan seiring dan sejajar dengan dasar negara serta menjadi pemangkin ke arah penyebaran dakwah di Malaysia. Ia didaftarkan di bawah Akta Pemegang Amanah (Pemerbadanan) 1952 [Akta 258] yang bertanggungjawab secara langsung kepada Jabatan Perdana Menteri.

Sejarah

Sejarah penubuhan 
Sejarah penubuhan YADIM bermula melalui pembentangan kertas kerja dalam Seminar Kongres Ekonomi Islam Ke-2 yang bersidang pada 7-9 April 1972 di Petaling Jaya anjuran Kementerian Pembangunan Negara dan Luar Bandar. Kongres ini telah merumuskan untuk menubuhkan sebuah yayasan yang dinamakan Yayasan Sebaran Islam (Islamic Missionary Trust). 

Sebanyak enam kertas kerja dibentangkan dalam kongres ini di antaranya ialah "Penubuhan Perbadanan Kewangan Muslimin (Baitul Mal Pusat)" yang dibentang oleh Tuan Haji Nik Mohd Mohyideen Musa. Turut sama dalam penyusunan kertas kerja ini adalah Ustaz Nakhaie bin Ahmad, yang pada ketika itu merupakan setiausaha bagi kertas kerja tersebut. Kongres Ekonomi Islam yang ke-2 ini merumuskan "Penubuhan Perbadanan Kewangan Muslimin (Baitul Mal Pusat)" yang terkandung di dalamnya iaitu: 

 “Bahawa Kongres ini mengambil keputusan menubuhkan sebuah yayasan yang dinamakan Yayasan Sebaran Islam dengan tujuan: 
 a. Menjalankan dakwah Islamiah, dan 
 b. Menjalankan usaha-usaha kebajikan di seluruh Malaysia 
 Kerajaan perlu melantik sebuah jawatankuasa yang terdiri daripada bijak pandai dan orangorang Islam untuk merangka perlembagaan yang lengkap. 
 Kerajaan Pusat dan kerajaan negeri hendaklah memberikan sokongan penuh dengan menghulurkan sumbangan-sumbangan kewangan dan lain-lain. 
 Yayasan ini boleh menerima sumbangan kewangan daripada apa jua punca lain yang halal”

Pada 13 April 1972, Tun Abdul Razak telah mengarahkan melalui suratnya kepada Dato’ Haji Ismail Panjang Aris, Setiausaha Majlis Kebangsaan Bagi Hal Ehwal Agama Islam Malaysia (MKI) agar menubuhkan sebuah jawatankuasa yang diketuai oleh Tan Sri Aziz Zain yang pada ketika itu adalah Pengerusi Lembaga Lektrik Negara (LLN). Tugas jawatankuasa ini ialah “…to make a preliminary study of the proposal to establish a foundation for da’wah Islam”. Anggota jawatankuasa ini terdiri daripada Prof Ahmad Ibrahim, Dr Mohd Zain Othman, Dato’ Wan Kadir Ismail dan Dato’ Ismail Panjang Aris sebagai setiausaha.

Tugas jawatankuasa yang telah dilantik oleh Perdana Menteri ketika itu adalah membuat penyediaan draf surat ikatan amanah (trust deed). Jawatankuasa kerja pengurusan disediakan oleh Prof. Ahmad Ibrahim. Setelah mengadakan mesyuarat dan perbincangan yang diketuai oleh Tan Sri Aziz Zain secara berulang kali dan beberapa kali membuat pindaan maka akhirnya surat ikatan amanah berjaya disiapkan. Selanjutnya surat ikatan amanah tersebut telah diluluskan Peguam Negara Malaysia dan menyerahkan salinan surat ikatan amanah kepada Setiausaha Majlis Kebangsaan Bagi Hal Ehwal Ugama Islam dalam dua bahasa iaitu Bahasa Inggeris dan Bahasa Melayu. Setelah selesai surat ikatan amanah berkenaan diluluskan, Perdana Menteri telah melantik Ahli Parlimen Pagoh, Tan Sri Syed Nasir Ismail sebagai Pemegang Amanah dan Yang Dipertua YADIM pertama. 

Pada 25 Januari 1974, Tun Abdul Razak Hussein mengisytiharkan penubuhannya mengambil sempena awal tahun hijrah, 1 Muharam 1394 di majlis perjumpaan Pertubuhan Kebajikan Islam Malaysia (PERKIM) Pahang. Dalam pengisytiharan tersebut, beliau telah menamakan senarai anggota pemegang amanah YADIM seramai 12 orang. Satu permohonan bertulis kepada Peguam Negara Malaysia telah dibuat untuk Perakuan Perbadanan pada 21 Februari 1974 yang telah ditandatangani oleh semua 12 orang Ahli Lembaga.

Sejarah pejabat operasi 
Yayasan Dakwah Islamiah Malaysia mula beroperasi pada Ogos 1975 di Tingkat 11 Bangunan Wisma Batik, Jalan Tun Perak, Kuala Lumpur. Kemudian, pada 1 Januari 1980, kerajaan telah memperuntukkan sebuah rumah milik Jabatan Kerja Raya (JKR) di Jalan Ledang dengan keluasan kira-kira 3 ½ hektar bagi dijadikan pejabat baru YADIM. Lapan tahun selepas itu iaitu pada tahun 1988, YADIM berpindah pula ke Kompleks Pusat Islam, Kuala Lumpur berhampiran Masjid Negara. Pada Februari 2017, ibu pejabat YADIM berpindah ke Kompleks Islam Putrajaya, Presint 3, Putrajaya (bersebelahan dengan Masjid Tuanku Mizan Zainal Abidin)

Sejarah kepemimpinan

Lembaga Pemegang Amanah 
Surat Ikatan Amanah YADIM memperuntukkan kewujudan Lembaga Pemegang Amanah..

Sesi Pertama

Sesi ke-10

Sesi ke-11

Sesi ke-12

Sesi Ke-13

Lihat lagi 

 Jabatan Perdana Menteri (Hal Ehwal Agama)
 Menteri di Jabatan Perdana Menteri (Hal Ehwal Agama)

Pautan luar 
 
 Yayasan Dakwah Islamiah Malaysia di Facebook
 Yayasan Dakwah Islamiah Malaysia di Instagram
 Yayasan Dakwah Islamiah Malaysia di Twitter
 Yayasan Dakwah Islamiah Malaysia di Youtube
 Yayasan Dakwah Islamiah Malaysia di Flickr

Rujukan 

Dakwah Islamiah Malaysia
Pertubuhan Islam di Malaysia
Jabatan Perdana Menteri Malaysia